Danske spillesteder skal ikke længere fokusere på flere kvinder på scenerne. Derimod skal de fokusere på at få flere talenter til at spille.

Det er to af de centrale dele i den nye musikhandlingsplan, som kulturminister Bertel Haarder (V) har aftalt med de blå partier i Folketinget. Planen er et opgør med den handlingsplan, som den tidligere radikale kulturminister Marianne Jelved (R) i foråret forhandlede på plads med de røde partier. Jelved satsede på at styrke bredden og sætte fokus på ligestilling.

En undersøgelse fra 2012 viste, at kun 20 procent af de udøvende rytmiske musikere var kvinder. Tallene fik den tidligere kulturminister Marianne Jelved (R) til indføre en regel om, at de 19 regionale spillesteder skulle afrapportere, hvad de gjorde for at sikre, at der var større ligestilling på landets rytmiske scener.